CELEX: 
Language: mt
Date: 2021-06-17 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta d-Direttiva 2014/94/UE tal-Parlament Ewropew u tal-Kunsill fir-rigward tal-istandards għall-punti tal-iċċarġjar għal-karozzi tal-linja elettriċi

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Artikolu 8 tad-Direttiva 2014/94/UE
                  1
                jagħti s-setgħa lill-Kummissjoni Ewropea li tadotta atti delegati biex tissupplimenta jew taġġorna l-ispeċifikazzjonijiet tekniċi għall-infrastruttura tal-karburanti alternattivi msemmija fl-Artikoli 4, 5, 6 u Anness II tad-Direttiva.
            
            
               L-atti delegati huma meħtieġa sabiex jirrikjedu l-konformità tal-infrastrutturi li għandhom jiġu installati jew modernizzati mal-ispeċifikazzjonijiet tekniċi fl-istandards Ewropej (EN) li għandhom jiġu żviluppati, mingħajr preġudizzju għar-Regolament (UE) Nru 1025/2012, fil-każijiet fejn l-Organizzazzjonijiet Ewropej tal-Istandardizzazzjoni (ESO) irrakkomandaw soluzzjoni teknika waħda biss bi speċifikazzjonijiet tekniċi kif deskritt fi standard Ewropew rilevanti.
            
            
               Sabiex tiġi implimentata d-Direttiva 2014/94/UE, u skont l-Artikolu 10(1) tar-Regolament (UE) Nru 1025/2012, il-Kummissjoni ressqet talba
                  2
                (M533) lill-Kumitat Ewropew għall-Istandardizzazzjoni (CEN) u lill-Kumitat Ewropew għall-Istandardizzazzjoni Elettroteknika (CENELEC) biex jiżviluppaw u jadottaw standards Ewropej xierqa, jew jemendaw dawk eżistenti, billi jistabbilixxu speċifikazzjonijiet tekniċi tal-interoperabbiltà b’soluzzjoni waħda, jekk applikabbli, abbażi tal-istandards internazzjonali għall-infrastruttura tal-karburanti alternattivi.
            
            
               L-istandards li għandhom jiġu żviluppati mis-CEN/CENELEC skont it-talba M/533 jikkonċernaw l-ispeċifikazzjonijiet tekniċi għall-infrastruttura tal-karburanti alternattivi fid-Direttiva 2014/94/UE. Dawn l-ispeċifikazzjonijiet jinsabu fl-Artikolu 4(14) u l-punti 1.3, 1.4, 1.5, 1.6 u 1.8 tal-Anness II — il-provvista tal-elettriku għat-trasport bit-triq u marittimu u għan-navigazzjoni fuq il-passaġġi fuq l-ilma intern; l-Artikolu 5(3) u l-punt 2 tal-Anness II — il-provvista tal-idroġenu għat-trasport bit-triq; u l-Artikolu 6(11) u l-punt 3 tal-Anness II — gass naturali inkluż il-bijometan, il-provvista għat-trasport bit-triq u marittimu u għan-navigazzjoni fuq il-passaġġi fuq l-ilma intern.
            
            
               Wara li s-CEN/CENELEC adottaw l-istandards rilevanti skont it-talba M/533, fit-13 ta’ Awwissu 2019, il-Kummissjoni adottat ir-Regolament Delegat tal-Kummissjoni (UE) 2019/1745 li jissupplimenta u jemenda d-Direttiva 2014/94/UE tal-Parlament Ewropew u tal-Kunsill rigward il-punti tal-iċċarġjar għall-vetturi bil-mutur tal-kategorija L, il-provvista tal-elettriku max-xtut għall-bastimenti f’passaġġi fuq l-ilma intern, il-provvista tal-idroġenu għat-trasport bit-triq u l-provvista tal-gass naturali għat-trasport bit-triq u fuq l-ilma u li jħassar ir-Regolament Delegat tal-Kummissjoni (UE) 2018/674.
            
            
               Dan ir-Regolament Delegat tal-Kummissjoni jissupplimenta l-ispeċifikazzjonijiet tekniċi għall-punti tal-iċċarġjar għall-karozzi tal-linja elettriċi msemmija fil-punt 1.6 tal-Anness II tad-Direttiva 2014/94/UE. 
            
            
               Huwa meħtieġ li jiġu adottati standards komuni għall-punti tal-iċċarġjar għall-karozzi tal-linja elettriċi sabiex jitneħħew l-ostakli tekniċi u regolatorji madwar l-UE, u b’hekk jiġi ffaċilitat l-iżvilupp ta’ suq uniku biex jinħolqu kundizzjonijiet tajba għall-atturi tas-suq u tiġi żgurata l-implimentazzjoni bla xkiel tad-Direttiva dwar il-Vetturi Nodfa riveduta li tistabbilixxi miri nazzjonali minimi għall-akkwist pubbliku ta’ karozzi tal-linja nodfa, inkluż sottomira għall-akkwist ta’ karozzi tal-linja mingħajr emissjonijiet
                  3
               .
            
            
               Id-Direttiva tipprevedi perjodu tranżizzjonali ta’ mill-inqas 24 xahar qabel ma l-ispeċifikazzjonijiet tekniċi rilevanti jew il-verżjonijiet emendati tagħhom isiru vinkolanti għall-infrastruttura li trid tiġi installata jew modernizzata.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Ġew ikkonsultati l-esperti tal-Istati Membri permezz tal-Forum tat-Trasport Sostenibbli dwar l-Istandards għall-Infrastruttura tal-Karburanti Alternattivi, kif ukoll il-membri tal-Kumitat għall-Infrastruttura tal-Karburanti Alternattivi, li taw parir dwar l-istandards Ewropej li huma s-suġġett ta’ dan l-abbozz ta’ Regolament Delegat tal-Kummissjoni.
            
            
               3.ELEMENTI ĠURIDIĊI TAL-ATT DELEGAT
            
            
               Dan ir-Regolament Delegat tal-Kummissjoni jissupplimenta d-Direttiva 2014/94/UE f’konformità mal-Artikolu 4(14) ta’ dik id-Direttiva.
            
            
               Jeħtieġ Regolament li jistabbilixxi l-istandards tekniċi fil-livell tal-UE, peress li dan ma għandux bżonn miżuri nazzjonali ta’ traspożizzjoni u jiżgura l-armonizzazzjoni f’waqtha u l-applikabbiltà fil-pront tal-istandards fl-Istati Membri.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 17.6.2021
            
            
               li jissupplimenta d-Direttiva 2014/94/UE tal-Parlament Ewropew u tal-Kunsill fir-rigward tal-istandards għall-punti tal-iċċarġjar għal-karozzi tal-linja elettriċi 
               
            
               (Test b’rilevanza għaż-ŻEE)
            
         
         
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2014/94/UE tal-Parlament Ewropew u tal-Kunsill tat-22 ta’ Ottubru 2014 dwar l-installazzjoni ta’ infrastruttura tal-karburanti alternattivi
                  4
               , u b’mod partikolari l-Artikolu 4(14) tagħha,
            
            
               Billi:
            
            
               (1)Id-Direttiva 2014/94/UE tistabbilixxi li l-ispeċifikazzjonijiet tekniċi għall-interoperabbiltà tal-punti tal-iċċarġjar u ta’ riforniment jenħtieġ li jiġu speċifikati fi standards Ewropej jew internazzjonali. Għall-istandards li għadhom ma ġewx adottati, jenħtieġ li l-istandardizzazzjoni tkun abbażi ta’ standards li qed jiġu żviluppati.
            
            
               (2)Skont l-Artikolu 10(1) tar-Regolament (UE) Nru 1025/2012 tal-Parlament Ewropew u tal-Kunsill
                  5
               , il-Kummissjoni talbet
                  6
                lill-Kumitat Ewropew għall-Istandardizzazzjoni (is-CEN) u lill-Kumitat Ewropew għall-Istandardizzazzjoni Elettroteknika (is-CENELEC) biex jiżviluppaw u jadottaw standards Ewropej xierqa, jew biex jemendaw l-istandards Ewropej eżistenti, għall-provvista tal-elettriku għat-trasport bit-triq, għat-trasport marittimu u għan-navigazzjoni fuq il-passaġġi fuq l-ilma intern; għall-provvista tal-idroġenu għat-trasport bit-triq; għall-provvista tal-gass naturali, inkluż il-bijometan, għat-trasport bit-triq, għat-trasport marittimu u għan-navigazzjoni fuq il-passaġġi fuq l-ilma intern.
            
            
               (3)Wara l-implimentazzjoni tat-talba tal-Kummissjoni M/533, is-CEN u s-Cenelec żviluppaw l-istandards li fihom l-ispeċifikazzjonijiet tekniċi għall-punti tal-iċċarġjar għall-karozzi tal-linja elettriċi msemmija fil-punt 1.6 tal-Anness II tad-Direttiva 2014/94/UE. 
            
            
               (4)Is-CEN u s-Cenelec infurmaw lill-Kummissjoni li l-konnetturi tat-Tip 2, kif deskritt fl-istandard EN 62196-2 huma l-aktar tip xieraq għall-punti tal-iċċarġjar b’potenza normali u qawwija b’kurrent alternanti (AC) għall-karozzi tal-linja elettriċi.
            
            
               (5)Is-CEN u s-Cenelec infurmaw lill-Kummissjoni li jenħtieġ li jintużaw il-konnetturi tas-sistema tal-iċċarġjar konġunti “Combo2”, kif deskritt fl-istandard EN 62196-3, għall-punti tal-iċċarġjar b’potenza normali u qawwija b’kurrent dirett (DC) għall-karozzi tal-linja elettriċi.
            
            
               (6)Is-CEN u s-Cenelec infurmaw lill-Kummissjoni li jenħtieġ li jiġi applikat l-istandard EN 50696 għal tagħmir awtomatizzat bl-interfaċċa tal-kuntatt għall-karozzi tal-linja elettriċi li jiċċarġjaw b’mod konduttiv fil-modalità 4, skont l-EN 61851–23–1, sabiex tiġi żgurata l-interoperabbiltà. Dan l-istandard, flimkien mal-istandards imsemmija hawn fuq, se jkollu rwol kruċjali għall-installazzjoni tal-karozzi tal-linja elettriċi fl-ibliet.
            
            
               (7)Skont id-Direttiva (UE) 2019/1161 tal-Parlament Ewropew u tal-Kunsill
                  7
               , l-ishma nazzjonali minimi tal-akkwist pubbliku li jkunu sa 22,5 % għall-2021-2025 u sa 32,5 % għall-2026-2030, huma riżervati għall-karozzi tal-linja mingħajr emissjonijiet. Minħabba li l-awtoritajiet tat-trasport pubbliku u l-operaturi qed jaqilbu dejjem aktar għall-karozzi tal-linja mingħajr emissjonijiet sabiex jilħqu dawn il-miri, l-interoperabbiltà sħiħa tal-infrastruttura tal-vetturi u tal-iċċarġjar qed issir essenzjali.
            
            
               (8)Jenħtieġ li tiġi żgurata l-interoperabbiltà tat-tipi differenti ta’ ċċarġjar għall-karozzi tal-linja elettriċi biex jinkisbu kundizzjonijiet ekwivalenti ta’ kompetizzjoni għall-manifatturi u għall-operaturi u jkunu jistgħu jsiru l-ekonomiji ta’ skala filwaqt li jiġi żgurat li s-soluzzjonijiet teknoloġiċi jiġu milqugħa. Jenħtieġ li dan ikompli jtejjeb l-użu ta’ ċċarġjar intelliġenti inkluż is-servizzi mill-vettura għall-grilja. 
            
            
               (9)L-esperti tal-Istati Membri, ikkonsultati permezz tal-Kumitat dwar l-Infrastruttura tal-Karburanti Alternattivi, u l-Attachés tal-Istati Membri dwar it-Trasport, taw il-parir tagħhom dwar l-istandards u l-ispeċifikazzjonijiet tekniċi Ewropej li huma s-suġġett ta’ dan l-att delegat.
            
            
               (10)Jenħtieġ li l-Kummissjoni tissupplimenta l-punt 1.6 tal-Anness II tad-Direttiva 2014/94/UE skont dan, bir-referenzi għall-istandards Ewropej u bl-ispeċifikazzjonijiet tekniċi żviluppati mis-CEN u mis-CENELEC.
            
            
               (11)Meta għandhom ikunu implimentati speċifikazzjonijiet tekniċi ġodda fl-Anness II tad-Direttiva 2014/94/UE permezz ta’ atti delegati, għandu japplika perjodu ta’ tranżizzjoni ta’ 24 xahar.
            
            
               ADOTTAT DAN IR-REGOLAMENT:
            
            
               Artikolu 1
            
            
            
               Il-punti tal-iċċarġjar għall-karozzi tal-linja elettriċi msemmija fil-punt 1.6 tal-Anness II tad-Direttiva 2014/94/UE għandhom ikunu mgħammra, għall-finijiet ta’ interoperabbiltà, kif ġej:
            
            
               –il-punti tal-iċċarġjar b’potenza normali u qawwija b’kurrent alternanti (AC) għall-karozzi tal-linja elettriċi għandhom ikunu mgħammra tal-inqas b’konnetturi tat-Tip 2 kif deskritt fl-istandard EN 62196-2;
            
         
         
            
               –il-punti tal-iċċarġjar b’potenza normali u qawwija b’kurrent dirett (DC) għall-karozzi tal-linja elettriċi għandhom ikunu mgħammra tal-inqas b’konnetturi tas-sistema tal-iċċarġjar konġunti “Combo 2”, kif deskritt fl-istandard EN 62196-3;
            
            
               –l-apparat awtomatizzat tal-interfaċċa tal-kuntatt għall-karozzi tal-linja elettriċi li jiċċarġjaw b’mod konduttiv fil-modalità 4, skont l-EN 61851-23-1, li jikkonċerna l-apparat awtomatizzat ta’ konnessjoni (ACD) immuntat fuq l-infrastruttura (pantografu), l-ACD immuntat fuq is-saqaf tal-vettura, l-ACD immuntat taħt il-vettura u l-ACD immuntat fuq l-infrastruttura u konness mal-ġenb jew fuq is-saqaf tal-vettura, għandu jkun mgħammar b’interfaċċi mekkaniċi u elettriċi, kif definit fl-istandard EN 50696.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               Għandu japplika minn [OP: Jekk jogħġbok daħħal id-data li hija 24 xahar wara d-data tad-dħul fis-seħħ].
            
            
               Dan ir-regolament japplika biss għall-punti tal-iċċarġjar għall-karozzi tal-linja elettriċi li jiġu installati wara d-data ta’ applikazzjoni ta’ dan ir-Regolament.
            
            
               Ir-Regolament ma japplikax għall-iċċarġjar tal-infrastruttura għall-kejbils fil-għoli (katenarji) tat-trolleybuses. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 17.6.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                  
                        Id-Direttiva 2014/94/UE tal-Parlament Ewropew u tal-Kunsill tat-22 ta’ Ottubru 2014 dwar l-installazzjoni ta’ infrastruttura tal-karburanti alternattivi (Test b’rilevanza għaż-ŻEE).
                  
               
               
                  
                     (2)
                  
                  
                        M/533 Id-Deċiżjoni ta’ Implimentazzjoni tal-Kummissjoni C(2015) 1330 final tat-12 ta’ Marzu 2015, dwar talba tal-istandardizzazzjoni indirizzata lill-Organizzazzjonijiet Ewropej tal-Istandardizzazzjoni, f’konformità mar-Regolament (UE) Nru 1025/2012 tal-Parlament Ewropew u tal-Kunsill, biex jiġu abbozzati standards Ewropej għall-infrastruttura tal-karburanti alternattivi.
                  
               
               
                  
                     (3)
                  
                        Id-Direttiva (UE) 2019/1161 tal-Parlament Ewropew u tal-Kunsill tal-20 ta’ Ġunju 2019 li temenda d-Direttiva 2009/33/KE dwar il-promozzjoni ta’ vetturi ta’ trasport fuq it-triq nodfa u effiċjenti fl-użu tal-enerġija (Test b’rilevanza għaż-ŻEE).
               
               
                  
                     (4)
                  
                        ĠU L 307, 28.10.2014, p. 1. 
               
               
                  
                     (5)
                  
                        Ir-Regolament (UE) Nru 1025/2012 tal-Parlament Ewropew u tal-Kunsill tal-25 ta’ Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (ĠU L 316, 14.11.2012, p. 12).
               
               
                  
                     (6)
                  
                        M/533 Id-Deċiżjoni ta’ Implimentazzjoni tal-Kummissjoni C(2015) 1330 final tat-12 ta’ Marzu 2015, dwar talba tal-istandardizzazzjoni indirizzata lill-organizzazzjonijiet Ewropej tal-istandardizzazzjoni, f’konformità mar-Regolament (UE) Nru 1025/2012 tal-Parlament Ewropew u tal-Kunsill, biex jiġu abbozzati standards Ewropej għall-infrastruttura tal-karburanti alternattivi.
               
               
                  
                     (7)
                  
                        Id-Direttiva (UE) 2019/1161 tal-Parlament Ewropew u tal-Kunsill tal-20 ta’ Ġunju 2019 li temenda d-Direttiva 2009/33/KE dwar il-promozzjoni ta’ vetturi ta’ trasport fuq it-triq nodfa u effiċjenti fl-użu tal-enerġija, (ĠU L 188, 12.7.2019, p. 116).